สัปดาห์นี้มีประเด็น
การประชุมคณะรัฐมนตรี (ครม.) วันที่ 3 ต.ค. กระทรวงการคลังจะมีความชัดเจนให้ธนาคารอาคารสงเคราะห์ (ธอส.)
1 ต.ค. 2554

การประชุมคณะรัฐมนตรี (ครม.) วันที่ 3 ต.ค. กระทรวงการคลังจะมีความชัดเจนให้ธนาคารอาคารสงเคราะห์ (ธอส.)
โดย..ชัตน์วรี
เสนอมาตรการปล่อยกู้ให้ผู้มีรายได้น้อยซื้อบ้านราคา 1-2 ล้านบาท ดอกเบี้ย 0% ระยะเวลา 2-3 ปี จะล็อกเฉพาะบ้านใหม่ หรือให้สิทธิซื้อบ้านมือสองด้วยเดี๋ยวก็ทราบ
เติมเต็มกับงานสัมมนาดีๆ วันที่ 2 ต.ค. ตลาดหลักทรัพย์แห่งประเทศไทย ร่วมกับบริษัท ตลาดอนุพันธ์ (ประเทศไทย) จัดสัมมนา “เจาะเทคนิค พิชิตกำไร ด้วย Oil Futures” โดยระดมกูรูชั้นนำมาให้ความรู้ที่อาคารตลาดหลักทรัพย์แห่งประเทศไทย
เปิดเช้าวันจันทร์ 3 ต.ค.นี้ กระทรวงพาณิชย์แถลงดัชนีราคาผู้บริโภค (เงินเฟ้อ) ประจำเดือน ก.ย. โดยนักวิเคราะห์คาดว่าจะเป็นเดือนแรกในรอบ 6 เดือน ที่เงินเฟ้อไทยต่ำกว่า 4% หลังรัฐบาลใช้มาตรการงดจ่ายเงินเข้ากองทุนน้ำมันฯ ปลายเดือน ส.ค.ที่ผ่านมา น่าจะช่วยลดแรงกดดันเงินเฟ้อในเดือน ก.ย.ได้ในระดับหนึ่ง แต่ยังมีปัจจัยเสี่ยงปัญหาน้ำท่วมอาจจะส่งผลกระทบภาวะเศรษฐกิจได้เช่นกัน 
วันที่ 4 ต.ค. ในช่วงบ่าย นายสมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ พร้อมด้วยผู้บริหารธนาคารธนชาตและบริษัทในเครือ ร่วมแถลงผลสำเร็จการรวมกิจการและทิศทางของธนาคารธนชาต หลังจากธนาคารธนชาตจะรับโอนกิจการทั้งหมดจากธนาคารนครหลวงไทยเสร็จสมบูรณ์ตั้งแต่วันที่ 1 ต.ค.ที่ผ่านมา ที่โรงแรมสยามเคมปินสกี้ โดยการควบรวมครั้งนี้จะทำให้ธนาคารธนชาตก้าวกระโดดเป็นอันดับ 5 มีสินทรัพย์รวม 8.72 แสนล้านบาท
วันเดียวกัน นายศิริชัย สมบัติศิริ รองผู้จัดการใหญ่ กลุ่มลูกค้าธุรกิจ ธนาคารไทยพาณิชย์ เปิดตัวผลิตภัณฑ์ใหม่ทางการเงินที่จะสร้างปรากฏการณ์ส่งท้ายปี ตอบสนองความต้องการด้านการเงินให้กับผู้ประกอบการเอสเอ็มอีทั่วประเทศ ณ ธนาคารไทยพาณิชย์ สำนักงานใหญ่ 
ด้าน บลจ.ยูโอบี (ไทย) จัดสัมมนา “เล็งโอกาส เลี่ยงความเสี่ยง เลือกสินทรัพย์ เล่าเรื่องลงทุน” ห้องประชุมศาสตราจารย์สังเวียน อินทรวิชัย อาคารตลาดหลักทรัพย์แห่งประเทศไทย
ปิดท้าย จับตาสถานการณ์ต่างประเทศ วันที่ 3 ต.ค. การประชุมระหว่างกรีซ–ไอเอ็มเอฟ–อียู หารือการอัดเงินช่วยเหลือแก้วิกฤตครั้งที่ 6 วงเงิน 8,000 ล้านยูโร รวมถึงมาตรการอัดฉีดสภาพคล่องทางการเงินของธนาคารกลางยุโรป (ECB) และธนาคารกลางอังกฤษ (BOE) วันที่ 6 ต.ค. ซึ่งถือเป็นส่วนหนึ่งของการแก้ไขปัญหาในยูโรโซน ซึ่งหากเจรจาสำเร็จน่าจะส่งผลดีกับตลาดทองคำและตลาดหุ้นทั่วโลกกระเตื้องขึ้น